Broj: 711-I-1624-M-265/22-08-21

Zagreb, 01. srpnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Davora Filipovića,** **ministara gospodarstva i održivog razvoja,** za davanjem mišljenja Povjerenstva,na 178. sjednici održanoj dana 01. srpnja 2022.g. daje sljedeće

**MIŠLJENJE**

1. **Obveznik Davor Filipović, ministar gospodarstva i održivog razvoja, može istovremeno uz obnašanje navedene dužnosti, kao vlasnik stana isti davati u najam Hrvatskom saboru za potrebe smještaja zastupnika Hrvatskog sabora, sukladno važećim propisima i odlukama kojima se uređuje sklapanje ugovora o najmu za potrebe smještaja zastupnika Hrvatskog sabora.**
2. **Obveznik je dužan prilikom podnošenja imovinske kartice prijaviti Povjerenstvu prihode stečene na temelju obavljenih poslova iz točke I. ove izreke.**

Obrazloženje

Zahtjev za davanjem mišljenja Povjerenstva podnio je Davor Filipović, ministar gospodarstva i održivog razvoja. U Povjerenstvu je zahtjev zaprimljen 11. svibnja 2022. pod poslovnim brojem 711-U-4906-M-265/22-01-1, povodom kojeg se vodi predmet broj P-265/22.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici ZSSI-a. Stoga je i obveznik Davor Filipović povodom obnašanja ministra gospodarstva i održivog razvoja dužan pridržavati se odredbi ZSSI-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da je dana 29. travnja 2022. imenovan na dužnost ministra gospodarstva i održivog razvoja (Vlada Republike Hrvatske, Rješenje o imenovanju ministra gospodarstva i održivog razvoja, KLASA: 080-02/22-01/60, URBROJ: 50301-15/28-22-05 od 29. travnja 2022.) te da je prije stupanja na dužnost (kao i trenutačno) davao u najam stan Hrvatskom saboru, a radi se o stanu u njegovom vlasništvu površine 72,62 m2 na adresi u Zagrebu, koji je stekao 1. veljače 2008. godine. Navodi da isti od 30. ožujka 2009. godine (useljen od 1. travnja 2009. godine) daje u najam temeljem ugovora sa Hrvatskim saborom (saborskim zastupnicima). Ugovori za najam sklapaju se sukladno procedurama Hrvatskog sabora na razdoblja za koja su potrebni, dok iznos mjesečne najamnine za navedeni stan iznosi 2.500 kuna mjesečno, te se isti isplaćuje putem žiro-računa poslovne banke.

Obveznik traži mišljenje Povjerenstva o mogućnosti (nastavku) najma stana u njegovom vlasništvu Hrvatskom saboru tijekom trajanja obnašanja dužnosti ministra gospodarstva i održivog razvoja.

Povjerenstvo je u svrhu utvrđivanja pravo-relevantnih okolnosti zatražilo od Hrvatskog sabora očitovanje o okolnostima na koji Hrvatski sabor dolazi do saznanja, odnosno utvrđuje raspoložive stanove radi njihova unajmljivanja od strane zastupnika u Hrvatskom saboru, postupku i kriterijima odabira stanova, načinu utvrđivanja iznosa najamnine, razdoblju na koje se uobičajeno sklapaju ugovori te druge podatke od važnosti za davanje mišljenja kao i dokumentaciju koja se odnosi na sklapanje ugovora o najmu stana s obveznikom Davorom Filipovićem.

Dopisom Hrvatskog sabora od 02. lipnja 2022. KLASA: 023-01/22-01/07, URBROJ: 6541-22-2 Povjerenstvo je zaprimilo traženu dokumentaciju, kao i očitovanje u kojem se navodi da prema Odluci o smještaju zastupnika Hrvatskoga sabora u Zagrebu u vrijeme zasjedanja Sabora, radnih tijela i klubova zastupnika (Narodne novine, br. 44/05-pročišćeni tekst i 47/16 - dalje u tekstu: Odluka o smještaju) zastupnici s prebivalištem udaljenim više od 50 km od Zagreba imaju pravo na korištenje smještaja u stanovima za službene potrebe te u unajmljenim garsonijerama i jednosobnim stanovima, i to u mjesečnom iznosu 2.500,00 kuna na ime najma stana, kao i na naknadu režijskih troškova do 500,00 kuna mjesečno. Eventualne razlike u propisanim iznosima i realnim cijenama režijskih troškova/najma, zastupnici snose sami.

Nadalje se u očitovanju navodi, da se ugovor o najmu stana radi smještaja zastupnika Hrvatskoga sabora zaključuje kao tripartitni ugovor te da su potpisnici tog ugovora najmodavac, zastupnik kao korisnik stana i Hrvatski sabor kao najmoprimac. Najamnina se uplaćuje na žiro račun najmodavca, te se postupak koji prethodi zaključenju ugovora sastoji od zahtjeva zastupnika u Hrvatskom saboru za osiguranjem smještaja u konkretnom stanu, uz koji zastupnik prilaže dokumentaciju potrebnu za zaključenje ugovora o najmu stana (dokaz o vlasništvu, osobni podatci najmodavca, energetski certifikat, podatci o žiro račun najmodavca i dr.), pa s tim u vezi, a u skladu s Odlukom o smještaju, prije zaključenja ugovora o najmu stana zastupnik potpisuje izjavu kojom potvrđuje da mu je prebivalište udaljeno više od 50 km od Zagreba te da mu nije osiguran smještaj u Zagrebu u stanu u njegovom vlasništvu ili u vlasništvu člana uže obitelji.

Vezano za pitanje o kriterijima za odabir stanova u očitovanju se navodi da su svi kriteriji za osiguranje smještanja zastupnika Hrvatskoga sabora u Zagrebu utvrđeni prethodno navedenom Odlukom o smještaju, a koju na temelju članka 105. Poslovnika Hrvatskoga sabora (Narodne novine, br. 81/13, 113/16, 69/17, 29/18, 53/20, 119/20 - Odluka Ustavnog suda Republike Hrvatske i 123/20), uz prethodno mišljenje Predsjedništva Hrvatskoga sabora, donosi Odbor za izbor, imenovanja i upravne poslove Hrvatskoga sabora te se ista objavljuje u Narodnim novinama. Nadalje, ugovori o najmu stana radi smještaja zastupnika u Hrvatskom saboru zaključuju se na određeno vrijeme, u pravilu na razdoblje do četiri godine, jer se zastupnici u Hrvatski sabor biraju na vrijeme od četiri godine, pri čemu se napominje da ugovor o najmu stana svaka od ugovornih strana može u pisanom obliku otkazati uz ugovoreni otkazni rok, s tim da Hrvatski sabor, kao najmoprimac, može otkazati ugovor i bez otkaznog roka, a u slučaju prestanka ili prekida zastupničkog mandata ili zastupničke dužnosti zastupnika Hrvatskoga sabora.

Zaključno, u očitovanju se navodi kako je u 10. sazivu Hrvatskoga sabora sklopljeno ukupno 89 ugovora o najmu s najmodavcima fizičkim/pravnim osobama, od čega su 24 ugovora otkazana ili je zaključen sporazumni raskid ugovora o najmu na zahtjev zastupnika ili najmodavca.

U prilogu dopisa, dostavljeni su ugovori o najmu stana s obveznikom, najmodavcem, Davorom Filipovićem.

Na dodatno traženje Povjerenstva, Hrvatski sabor dostavio je i očitovanje od 02. lipnja 2022. KLASA: 023-01/22-01/07, URBROJ: 6541-22-4, u kojem se navodi da Hrvatski sabor ne provodi javni poziv radi iskaza interesa za iznajmljivanje stanova za potrebe smještaja zastupnika, niti neki slični postupak kojim bi se utvrđivao popis stanova za tu svrhu kao i da Hrvatski sabor ne provodi niti formalni postupak u kojem bi se odlučivalo o eventualnom pristiglom zahtjevu (ponudi) za davanjem stana u najam potencijalnog najmodavca - vlasnika stana u Zagrebu, niti se u tom smislu donose odluke kojima se njihov zahtjev odbija.

Također u zaprimljenom očitovanju se navodi da zastupnici samostalno odlučuju o izboru konkretnog stana za koji predlažu sklapanje ugovora o najmu stana te da stručne službe Hrvatskoga sabora ne vode službene evidencije o stanovima pogodnim za osiguranje smještaja zastupnika, ne odlučuju o odabiru konkretnog stana niti sudjeluju u primopredaji stanova, već se ugovori o najmu konkretnog stana sklapaju na zahtjev samog zastupnika, prema vlastitom izboru zastupnika.

Točkom 1. Odluke o smještaju zastupnika Hrvatskoga sabora u Zagrebu u vrijeme zasjedanja Sabora, radnih tijela i klubova zastupnika propisano je da zastupnici u Hrvatskomu saboru koji imaju prebivalište udaljeno više od 50 km od Zagreba u vrijeme zasjedanja Sabora, radnih tijela i klubova zastupnika koriste smještaj: u stanovima za službene potrebe, u unajmljenim garsonijerama i jednosobnim stanovima pod jednakim uvjetima kao i u stanovima za službene potrebe te iznimno, hotelski smještaj kada im nije osiguran smještaj iz podstavka 1. i 2. te točke Odluke. Tajnik Sabora obavještava Odbor za izbor, imenovanja i uprav­ne poslove Hrvatskoga sabora o osiguranom smještaju zastupnika Hrvatskoga sabora u Zagrebu te njegovim promjenama, dostavom obavijesti o službenom i hotelskom smještaju uz presliku ugovora o najmu stana.

Točkom 2. stavak 1. navedene Odluke propisano je da se naknada za smještaj zastupnika u Zagrebu iz podstavka 1. i 2. iste točke određuje u mjesečnom iznosu 2.500,00 kuna (neto) za najam stana i isplaćuje najmodavcu iz sredstava osiguranih u državnom proračunu na temelju ugovora o najmu stana zaključenog između najmodavca i Hrvatskoga sabora kao najmoprimca, dok je stavkom 2. određeno da se naknada troškova režije isplaćuje na temelju računa zastup­nika do 500 kuna mjesečno.

Člankom 56. Zakona o porezu na dohodak ( „Narodne novine“ broj: 115/16, 106/18, 121/19, 32/20, 138/20) propisano je da se dohotkom od imovine i imovinskih prava smatra razlika između primitaka po osnovi najamnine, zakupnine, iznajmljivanja stanova, soba i postelja putnicima i turistima i organiziranja kampova, primitaka od vremenski ograničenog ustupa autorskih prava, prava industrijskog vlasništva i drugih imovinskih prava u skladu s posebnim propisima, primitaka od otuđenja nekretnina i imovinskih prava i izdataka koji su poreznom obvezniku u poreznom razdoblju nastali u svezi s tim primicima.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Povjerenstvo ističe kako iznajmljivanje stana u vlasništvu obveznika ne predstavlja obavljanje drugih poslova u smislu redovitog i stalnog zanimanja za koje bi obveznik bio dužan zatražiti prethodno odobrenje Povjerenstva, već se radi o stjecanju dohotka od imovine koje obveznicima nije zabranjeno.

Također, iz zaprimljenog očitovanja Hrvatskog sabora proizlazi da zastupnici u Hrvatskom saboru samostalno odlučuju o izboru konkretnog stana za koji predlažu sklapanje ugovora o najmu te da stručne službe Hrvatskoga sabora ne vode službene evidencije o stanovima pogodnim za osiguranje smještaja zastupnika, ne odlučuju o odabiru konkretnog stana, niti sudjeluju u primopredaji stanova, već se ugovori o najmu konkretnog stana sklapaju na zahtjev samog zastupnika, prema njegovom ili njezinom vlastitom izboru,

Stoga Hrvatski sabor ne utječe na odabir stana za koji će biti sklopljen ugovor o najmu te plaćen iznos najamnine iz sredstava državnog proračuna, a u ovome je slučaju do sklapanja ugovora o najmu došlo prije nego je Davor Filipović imenovan za ministra, odnosno prije nego je postao obveznik primjene ZSSI-a.

Slijedom navedenog obveznik Davor Filipović, ministar gospodarstva i održivog razvoja, istovremeno uz obnašanje navedene dužnosti, može kao vlasnik stana isti davati u najam trećim osobama pa tako i Hrvatskom saboru za potrebe smještaja zastupnika Hrvatskog sabora, sukladno važećim propisima i odlukama kojima se uređuje sklapanje ugovora o najmu za potrebe smještaja zastupnika Hrvatskog sabora.

Ukazuje se obvezniku da je prilikom podnošenja imovinske kartice dužan prijaviti prihode stečene iznajmljivanjem stana.

Povjerenstvo napominje da bi u cilju postizanja transparentnosti vezano za sklapanje ugovora o najmu stana za zastupnike u Hrvatskom saboru, bilo uputno kada bi Hrvatski sabor propisao postupak i kriterije za odabir stanova s kojima će sklopiti ugovor o najmu na način da se svim zainteresiranim osobama otvori mogućnost da u tu svrhu ponude stanove u svojem vlasništvu.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obvezniku Davoru Filipoviću, elektroničkom dostavom
2. Objava na internetskoj stranici Povjerenstva
3. Pismohrana